எங்கள் வகுப்பில் மொத்தம் முப்பத்து நான்கு பேர். அதில் ஆண்கள் பதிமூன்று பேர் மற்றும் பெண்கள் இருபத்தோரு பேர். டிப்ளமா முடித்து அஞ்சல் வழியில் பி.காம் படிக்கும்வரை கிட்டத்தட்ட அனைவருமே தொடர்பில் இருந்திருந்தோம். பின்னர் பலருக்கு திருமணம் ஆனது, பலர் வேலை கிடைத்து வெளியூர் சென்றார்கள். கால ஓட்டத்தில் தொடர்பு பெருமளவில் குறைந்துபோனது. ஆனால் ஒவ்வொருவரும் யாராவது ஓரிருவருடன் தொடர்பில் இருந்துகொண்டே இருந்தார்கள். சமீபத்தில் எங்கள் கல்லூரியில் எங்களுக்கும் முன்னர் படித்தவர்கள் ஒன்றுகூடியது எங்களுக்கு ஆச்சரியத்தை ஏற்படுத்தியது. கூடவே நாங்கள் முப்பத்து நான்கு பேரும் இணைந்து ஒரு சந்திப்பு நடத்தினால் என்ன என்ற எண்ணத்தையும் விதைத்தது.